पाएं अपने शहर की ताज़ा ख़बरें और फ्री ई-पेपरडाउनलोड करें
ब्लॉक चौक के पास निजी नर्सिंग होम में मंगलवार की सुबह 5 माह के एक मासूम ने इलाज के दौरान दम तोड़ दिया। आक्रोशित परिजनों ने डॉक्टर पर लापरवाही का आरोप लगाकर जमकर हंगामा किया। परिजनों का कहना था यदि डॉक्टर ने पहले बताया होता तो हम बच्चे को बाहर ले जाकर बेहतर इलाज कराते। उसकी जान बच सकती थी। दरअसल, पूरणदाहा गांव निवासी अनिल सरदार के 5 महीने के बेेटे को अचानक तबियत खराब होने पर शुक्रवार को यदुवंशी चाइल्ड लाइन केयर सेंटर में डॉ. ललन यादव के कहने पर भर्ती कराया गया। यहां जांच के बाद डॉक्टर ने बताया कि बच्चे को पीलिया व निमोनिया हो गया है, इसलिए इसको भर्ती करना पड़ेगा। बच्चे के पिता अनिल सरदार का कहना था यदि उनके बेटे की तबियत ठीक नहीं थी तो डॉक्टर को पहले बता देना चाहिए था, लेकिन पूरा ठीक कर दिए जाने की बात कहकर डॉक्टर व संचालक ने नर्सिंग होम में उसे भर्ती कर लिया। बच्चे को किसी बड़े अस्पताल ले जाने का मौका नहीं दिया गया। डॉक्टर की लापरवाही ने मेरे बेटे की जान ले ली है। गौरतलब है कि त्रिवेणीगंज में दो दर्जन से अधिक अवैध नर्सिंग होम हैं। सूत्रों की मानें तो बच्चे की मौत के बाद आक्रोशित परिजनों को कुछ बिचौलिए द्वारा समझाया जा रहा था और उसे मोटी रकम का प्रलोभन देकर मामला को दबाने की बात चल रही थी। इधर, क्लीनिक संचालक अरुण कुमार ने बताया कि बच्चे का तबियत एक महीने से खराब था, बच्चे के परिजन को सोमवार की रात करीब 9 बजे फोन पर सूचना दे दी गई थी कि बच्चे की हालत नाजुक है, लेकिन वह लोग नहीं आए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn